Document ID: 32009R1200

KOMISSION ASETUS (EY) N:o 1200/2009,
annettu 30 päivänä marraskuuta 2009,
maatilojen rakennetutkimuksista ja maatalouden tuotantomenetelmiä koskevasta tutkimuksesta annetun Euroopan parlamentin ja neuvoston asetuksen (EY) N:o 1166/2008 täytäntöönpanosta kotieläinyksikkökertoimien sekä muuttujien määritelmien osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatilojen rakennetutkimuksista ja maatalouden tuotantomenetelmiä koskevasta tutkimuksesta sekä neuvoston asetuksen (ETY) N:o 571/88 kumoamisesta 19 päivänä marraskuuta 2008 annetun Euroopan parlamentin ja neuvoston asetuksen (EY) N:o 1166/2008 (1) ja erityisesti sen 2 artiklan b alakohdan, 7 artiklan 4 kohdan ja 11 artiklan 7 kohdan,
sekä katsoo seuraavaa:
(1)
Asetuksessa (EY) N:o 1166/2008 vahvistetaan uudet puitteet maatilojen rakennetta koskevien vertailukelpoisten yhteisön tilastojen tuottamiselle ja maatalouden tuotantomenetelmiä koskevalle tutkimukselle.
(2)
Kotieläinyksikkökertoimia käytetään varsinaisten eläinlukumäärien sijasta, jotta eri eläinluokista voidaan tehdä vertailukelpoisia aggregointeja.
(3)
Kotieläinyksikkökertoimien olisi perustuttava yhteisiin arvoihin, jotta kattavuutta ja tarkkuutta koskevien vaatimusten soveltaminen olisi vertailukelpoista kaikkialla yhteisössä.
(4)
Asetuksen (EY) N:o 1166/2008 2 artiklan b alakohdan mukaisesti on tarpeen vahvistaa kotieläinyksikkökertoimet, joita käytetään maatilojen rakennetutkimuksissa ja maatalouden tuotantomenetelmiä koskevassa tutkimuksessa.
(5)
Vertailukelpoisuuden varmistamiseksi muuttujaluetteloon sisältyvät käsitteet on ymmärrettävä ja niitä on sovellettava yhdenmukaisesti kaikkialla yhteisössä.
(6)
Asetuksen (EY) N:o 1166/2008 7 artiklan 4 kohdan mukaisesti on tarpeen vahvistaa maatilojen rakennetutkimuksissa käytettävien muuttujien määritelmät.
(7)
Asetuksen (EY) N:o 1166/2008 11 artiklan 7 kohdan mukaisesti on tarpeen vahvistaa maatalouden tuotantomenetelmiä koskevissa tutkimuksissa käytettävien muuttujien määritelmät.
(8)
Ominaisuuksien määritelmistä, maataloustuoteluettelosta, määritelmäluettelon poikkeuksista ja maatilojen rakennetta koskevien tilastotietojen keruuseen kuuluvista alueista ja tutkimusalueista 24 päivänä marraskuuta 1999 tehdyllä komission päätöksellä 2000/115/EY (2) pannaan täytäntöön neuvoston asetus (ETY) N:o 571/88 (3). Kyseinen päätös on aiheellista korvata tällä asetuksella.
(9)
Tässä asetuksessa säädetyt toimenpiteet ovat neuvoston päätöksellä 72/279/ETY (4) perustetun pysyvän maataloustilastokomitean lausunnon mukaiset,
ON ANTANUT TÄMÄN ASETUKSEN:
1 artikla
Kotieläinyksikkökertoimet, joita käytetään maatilojen rakennetta koskevien yhteisön tutkimusten ja maatalouden tuotantomenetelmiä koskevan tutkimuksen kattavuutta ja tarkkuutta koskevien vaatimusten soveltamiseksi, vahvistetaan liitteessä I.
2 artikla
Maatilojen rakennetta koskevissa yhteisön tutkimuksissa käytettävien muuttujien määritelmät vahvistetaan liitteessä II.
3 artikla
Maatalouden tuotantomenetelmiä koskevassa yhteisön tutkimuksessa käytettävien muuttujien määritelmät vahvistetaan liitteessä III.
4 artikla
Kumotaan päätös 2000/115/EY.
5 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä marraskuuta 2009.

Labels: 12
6